LT Europos Sąjungos oficialusis leidinys C 307/1

KOMISIJOS NUOMONĖ

2008 m. lapkričio 27 d.

pateikta, taikant Europos Parlamento ir Tarybos Direktyvos 98/37/EB 7 straipsnį, dėl draudžiamosios priemonės, kurią Vengrijos valdžios institucijos nustatė BRISTOOL ENGLAND prekės ženklo elektrinėms obliavimo staklėms MD-2007-136

(Tekstas svarbus EEE)

(2008/C 307/01)

1. Vengrijos valdžios institucijų pranešimas

Direktyvos 98/37/EB dėl valstybių narių įstatymų, susijusių su mašinomis, suderinimo 2 straipsnio 1 dalyje nustatyta, kad valstybės narės turi imtis visų tinkamų priemonių, kad užtikrintų, jog mašinos, kurioms taikoma ši direktyva, būtų tiekiamos rinkai ir atiduodamos naudoti tik tada, kai nekelia pavojaus žmonių saugai ir sveikatai, ir, atitinkamais atvejais, naminiams gyvūnams ir turtui, yra tinkamai sumontuotos ir prižiūrimos bei naudojamos pagal paskirtį.

Direktyvos 7 straipsnio 1 dalyje nustatyta, kad kai valstybė narė įsitikina, jog CE ženklą turinčios mašinos naudojamos pagal paskirtį gali sukelti pavojų žmonių saugai, o atitinkamais atvejais — naminiams gyvūnams ar turtui, ji imasi visų reikiamų priemonių, kad tokios mašinos būtų pašalintos iš rinkos, kad būtų uždrausta pateikti jas rinkai, atiduoti naudoti arba kad būtų ribojamas jų laisvas judėjimas. Valstybė narė nedelsdama praneša Komisijai apie visas tokias priemones, nurodydama tokio sprendimo priežastis.

2007 m. liepos 23 d. Vengrijos valdžios institucijos pranešė Europos Komisijai apie draudžiamąją priemonę dėl BRISTOOL ENGLAND prekės ženklo BT/PL 822-902 tipo rankinių nešiojamųjų elektrinių obliavimo staklių pateikimo rinkai. Šių mašinų gamintojas — Jiangsu Jinding Electric Tools Group Co., Ltd (adresas: Huangli Town Changzhou, Jiangsu 213151, Kinija), platintojas — TESCO-GLOBAL Inc. (adresas: H-2040 Budaörs, Kinizsi út 1–3).

Europos Komisijai perduotoje byloje pateikti šie dokumentai:

— 2004 m. liepos 29 d. sertifikatas Nr. AM50046679 0001, kurį DB-82X2B tipo elektrinėms obliavimo staklėms išdavė TÜV Rheinland Product Safety GmbH (adresas: Am Grauen Stein, D 51105, Kelnas),

— 2006 m. vasario 16 d.Jiangsu Jinding Electric Tools deklaracija, kurioje tvirtinama, kad DB-82X2B tipo elektrinės obliavimo staklės yra lygiavertės gaminiui 3036,

— 2006 m. gruodžio 15 d.Bristool Trade Cooperation (Fernley, Nevada, JAV) deklaracija, kurioje tvirtinama, kad gaminys 3036 yra lygiavertis BT/PL 822-902 tipo elektrinėms obliavimo staklėms, kurioms Vengrija nustatė priemonę.

Pagal direktyvos 7 straipsnio 2 dalį Komisija, pasikonsultavusi su suinteresuotosiomis šalimis, privalo pateikti savo nuomonę, ar tokia priemonė taikoma pagrįstai. Jeigu nustatoma, kad priemonė taikoma pagrįstai, Komisija apie tai praneša valstybėms narėms, kad jos atitinkamoms mašinoms galėtų taikyti visas reikiamas priemones pagal 2 straipsnio 1 dalyje nustatytus reikalavimus.

2. Vengrijos valdžios institucijų nurodytos priežastys

Vengrijos valdžios institucijos taikomą priemonę pagrindė tuo, kad elektrinės obliavimo staklės neatitinka toliau išvardytų Direktyvos 98/37/EB I priede nustatytų esminių sveikatos ir saugos reikalavimų (susijusių su Europos darniaisiais standartais EN 60745-1:2003 „Rankiniai varikliniai elektriniai įrankiai. Sauga. 1 dalis. Bendrieji reikalavimai“ ir EN 60745-2-14 „Rankiniai varikliniai elektriniai įrankiai. Sauga. 2-14 dalis. Specialieji reikalavimai, keliami obliavimo staklėms)“:

1.2.2. Valdymo įtaisai

Su mašinomis nebuvo pateikta techninių priedų, skirtų išvengti kontakto su besisukančiomis dalimis, ir nepateiktos apsaugos nuo atsitiktinio įsijungimo priemonės. Be to, mašinos veikimo metu jungiklis galėjo užstrigti.

1.5.1. Elektros energijos tiekimas

Nepakankamas sustiprintos izoliacijos elektrinis atsparumas: įtampai esant žemiau nustatytos ribos, atsirado elektros išlydis tarp pasiekiamų metalinių dalių ir įtampingųjų dalių, o tai kėlė elektros smūgio pavojų.

1.5.6. Gaisras

Per bandymus mašinos užsidegė, pasirodė dūmai, liepsna, po to nustojo veikti.

1.7.3. Ženklinimas

Ant mašinų nenurodytas gamintojo pavadinimas, adresas bei pagaminimo metai.

1.7.4. Instrukcijos

Naudojimo instrukcijose nepateikta kai kuri reikalaujama saugaus mašinų veikimo informacija.

3. Komisijos nuomonė

2007 m. lapkričio 15 d. Komisija raštu kreipėsi į TESCO-GLOBAL Inc., pasirašiusią EB atitikties deklaraciją, ir paragino pateikti pastabas dėl Vengrijos valdžios institucijų nustatytos priemonės.

2007 m. lapkričio 15 d. Komisija taip pat kreipėsi į TÜV Rheinland, Cologne, išdavusią atitikties sertifikatą DB-82X2B tipo elektrinėms obliavimo staklėms, kurios, kaip tvirtinama, yra lygiavertės BT/PL 822-902 tipo elektrinėms obliavimo staklėms, kurioms Vengrija nustatė priemonę.

2007 m. gruodžio 3 d.TÜV Rheinland patvirtino išdavusi sertifikatą DB-82X2B tipo elektrinėms obliavimo staklėms ir nurodė, kad sertifikatas galiojo tik iki 2007 m. kovo mėn. Ji negalėjo patvirtinti, kad BRISTOOL ENGLAND BT/PL 822-902 tipo elektrinės obliavimo staklės yra lygiavertės DB-82X2B tipo elektrinėms staklėms ir nurodė, kad neatliko BT/PL 822-902 tipo bandymų ar jam neišdavė sertifikato.

2007 m. gruodžio 11 d.TESCO GLOBAL Inc. pateikė atsakymą, kad dėl Vengrijos valdžios institucijų nustatytos priemonės neprieštaravo ir turimas minėtąsias elektrines obliavimo stakles sunaikino.

Atsižvelgdama į turimus dokumentus ir suinteresuotųjų šalių pastabas, Komisija mano, kad Vengrijos valdžios institucijos įrodė, jog mašinos, kurioms taikoma ribojamoji priemonė, neatitinka esminių pirmiau išvardytų sveikatos ir saugos reikalavimų. Dėl neatitikimo reikalavimams kyla didelis pavojus asmenims, naudojantiems minėtas mašinas.

Todėl, atlikusi reikiamas procedūras, Komisija priėjo prie išvados, kad Vengrijos valdžios institucijų nustatyta priemonė yra pagrįsta.